Misdaadstatistieke: Tyd vir Operasie MisdaadvryArgieffoto Na aanleiding van die stygende geweldsmisdaadsyfers in Suid-Afrika, wat Dinsdag deur die nasionale polisiekommissaris, generaal Riah Phiyega en die minister van polisie, Nathi Nhleko, bekendgemaak is, stuur AfriForum Woensdag hul Operasie Misdaadvry van stapel. “AfriForum sal sy strategie bekendmaak wanneer die organisasie die naweek ŉ patrollie met meer as 80 buurtwagte, polisiëringforums en privaat-veiligheidstrukture regoor Suid-Afrika sal koördineer, aangesien gemeenskapsingryping die enigste manier is om misdaad te bekamp,” het Ian Cameron, AfriForum se hoof van gemeenskapsveiligheid, gesê. Die bekendstelling vind om 13:00 in Pretoria plaas. Maroela Media het Dinsdag berig die getal moorde in die land het van April 2014 tot Maart 2015 met 782 gestyg in vergelyking met die vorige jaar. Volgens die polisie se jongste misdaadstatistieke, het die getal moorde in Suid-Afrika van 17 023 in die tydperk April 2013 tot Maart 2014 tot 17 805 in die tydperk April 2014 tot Maart 2015 toegeneem. Dit is ŉ toename van 4,6%. Dit is die derde agtereenvolgende jaar dat die moordkoers styg. Ander kontakmisdade het hoofsaaklik ook toegeneem. Lees meer hier.